দিল্লির ইন্দিরা গাঁধী ইন্ডোর স্টেডিয়ামে অটলবিহারী বাজপেয়ীর স্মরণসভায় প্রথম পৌঁছেছিলেন গুজরাতের প্রাক্তন মুখ্যমন্ত্রী শঙ্কর সিংহ বাঘেলা। যিনি এক সময় বিজেপিতে ছিলেন, আবার কংগ্রেসেও। বাঘেলা ভেবেছিলেন, এত জন ভিআইপি আসবেন, নিশ্চয়ই ট্রাফিক জ্যাম হয়ে যাবে। যখন স্টেডিয়ামে গিয়ে পৌঁছন, তখন সেখানে প্রায় কেউই ছিলেন না। একটু পরে আসেন তৃণমূলের নেতা সুখেন্দুশেখর রায় ও দীনেশ ত্রিবেদী। দীনেশই গিয়ে বাঘেলার পাশে বসে গুজরাতিতে কথা বলতে শুরু করেন। একা পড়ে যান সুখেন্দু। কী কথা হল বাঘেলার সঙ্গে দীনেশের? দু’জনেই নাকি বাজপেয়ীর স্মৃতিকে এতখানি গুরুত্ব দেওয়ার জন্য নরেন্দ্র মোদীর প্রশংসা করছিলেন। মোদী নিজেও দীনেশকে পছন্দ করেন। তাঁদের পুরনো সম্পর্ক। বাঘেলা তাঁর নিজের দল ছেড়ে বিজেপি-তে এখনও যোগ না দিলেও তাঁর ব্যবসায়ী ছেলে বিজেপিতে যোগ দিয়েছেন।